Kommissionens beslutning

af 17. april 2001

om sjette ændring af beslutning 2001/172/EF om beskyttelsesforanstaltninger mod mund- og klovesyge i Det Forenede Kongerige

(meddelt under nummer K(2001) 1121)

(EØS-relevant tekst)

(2001/316/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked(1), senest ændret ved direktiv 92/118/EØF(2), særlig artikel 10,

under henvisning til Rådets direktiv 89/662/EØF af 11. december 1989 om veterinærkontrol i samhandelen i Fællesskabet med henblik på gennemførelse af det indre marked(3), senest ændret ved direktiv 92/118/EØF, særlig artikel 9, og

ud fra følgende betragtninger:

(1) Efter rapporterne om udbrud af mund- og klovesyge i Det Forenede Kongerige vedtog Kommissionen beslutning 2001/172/EF om beskyttelsesforanstaltninger mod mund- og klovesyge i Det Forenede Kongerige(4), senest ændret ved beslutning 2001/263/EF(5).

(2) Efter rapporterne om udbrud af mund- og klovesyge i Irland vedtog Kommissionen beslutning 2001/234/EF(6) om beskyttelsesforanstaltninger mod mund- og klovesyge i Irland, senest ændret ved beslutning 2001/267/EF(7).

(3) Nordirland og Irland har truffet foranstaltninger i henhold til Rådets direktiv 85/511/EØF af 18. november 1985 om fællesskabsforanstaltninger til bekæmpelse af mund- og klovesyge(8), senest ændret ved akten vedrørende Østrigs, Finlands og Sveriges tiltrædelse, og har endvidere indført yderligere foranstaltninger i de smitteramte områder, herunder de foranstaltninger, der er fastsat i beslutning 2001/263/EF.

(4) Afgrænsningen af de områder, som er underkastet denne beslutnings foranstaltninger, bør ikke gælde længere end nødvendigt set ud fra objektivt fastsatte kriterier.

(5) Bestemmelserne om den overvågning, der skal gennemføres i områder, som er pålagt restriktioner i henhold til artikel 9 i direktiv 85/511/EØF, før foranstaltningerne kan ophæves, er fastsat i Kommissionens beslutning 2001/295/EF(9).

(6) Der bør gives tilladelse til en yderligere behandling af blodprodukter, og kravene om udstedelse af certifikat bør fastlægges for behandlede og konserverede produkter.

(7) De foranstaltninger, der blev indført ved beslutning 2001/172/EF, bør forlænges.

(8) Situationen tages op til fornyet gennemgang på mødet i Den Stående Veterinærkomité, som er berammet til den 10. april 2001, og foranstaltningerne tilpasses om nødvendigt.

(9) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

I Kommissionens beslutning 2001/172/EF foretages følgende ændringer:

1. I artikel 3 foretages følgende ændringer:

a) Sidst i stk. 2 indsættes "eller for kødprodukter, der er varmebehandlet i hermetisk lukkede beholdere, så de kan holde sig".

b) I stk. 5 udgår "sendes i hermetisk lukkede beholdere eller".

c) Følgende indsættes som stk. 6: "6. Uanset stk. 4 er det tilstrækkeligt, at kødprodukter, der er varmebehandlet i hermetisk lukkede beholdere, så de kan holde sig, ledsages af et handelsdokument, hvoraf det fremgår, hvilken varmebehandling der er anvendt."

2. I Artikel 4 foretages følgende ændringer:

a) I stk. 5 udgår "sendes i hermetisk lukkede beholdere eller".

b) Følgende indsættes som stk. 6: "6. Uanset stk. 4 er det tilstrækkeligt, at mælk, der opfylder kravene i stk. 2, litra a) eller b), og som er varmebehandlet i hermetisk lukkede beholdere, så den kan holde sig, ledsages af et handelsdokument, hvoraf det fremgår, hvilken varmebehandling der er anvendt."

3. I artikel 5 foretages følgende ændringer:

a) I stk. 5 udgår "sendes i hermetisk lukkede beholdere eller".

b) Følgende indsættes som stk. 6: "6. Uanset stk. 4 er det tilstrækkeligt, at mejeriprodukter, der opfylder kravene i stk. 2, og som er varmebehandlet i hermetisk lukkede beholdere, så de kan holde sig, ledsages af et handelsdokument, hvoraf det fremgår, hvilken varmebehandling der er anvendt."

4. I artikel 8 foretages følgende ændringer:

a) I stk. 2, litra b), indsættes som fjerde led: "- en behandling som omhandlet i kapitel 4 i bilag I til direktiv 92/118/EØF"

b) I stk. 2 indsættes som litra i): "i) emballerede produkter, der skal anvendes som in vitro-diagnostiske reagenser eller laboratoriereagenser."

c) Følgende indsættes som stk. 7: "7. Uanset stk. 3 er det tilstrækkeligt, at produkter, der er nævnt i stk. 2, litra i), ledsages af et handelsdokument, hvoraf det fremgår, at de skal anvendes som in vitro-diagnostiske reagenser eller laboratoriereagenser, såfremt produkterne er tydeligt mærket 'kun til in vitro-diagnosticering' eller 'kun til laboratoriebrug'."

5. I artikel 11b indsættes som stk. 3: "3. Kommissionen ændrer imidlertid denne beslutning, således at foranstaltningerne for de områder i Nordirland, der er nævnt i bilag I og II, kan ophæves på følgende betingelser, jf. dog direktiv 85/511/EØF:

Hvis Nordirland den 19. april 2001 meddeler Kommissionen, at:

a) der ikke er indberettet nye udbrud af mund- og klovesyge i Nordirland i perioden fra den 22. marts 2001 til den 19. april 2001, kl. 17.00, og

b) alle kliniske undersøgelser og laboratorietest er blevet foretaget i henhold til beslutning 2001/295/EF med negativt resultat i hver enkelt tilfælde.

- på bedrifter, hvor der har været mistanke om sygdommens forekomst i forbindelse med de udbrud, som blev bekræftet i Nordirland i marts 2001, og

- på alle bedrifter, hvor der holdes modtagelige dyr, og som ligger i de respektive iagttagelsesdistrikter og overvågningsområder, som er etableret i de områder, som er nævnt i bilag I til denne beslutning, efter det udbrud, som blev bekræftet i marts 2001,

underretter Kommissionen straks alle medlemsstaterne og ændrer denne beslutning med øjeblikkelig virkning. Medlemsstaterne tilpasser de betingelser, de anvender på samhandelen, for at bringe dem i overensstemmelse med den nye situation."

6. I artikel 14 ændres datoen til "18. maj 2001".

Artikel 2

Denne beslutning er rettet til medlemsstaterne.

Udfærdiget i Bruxelles, den 17. april 2001.

På Kommissionens vegne

David Byrne

Medlem af Kommissionen

(1) EFT L 224 af 18.8.1990, s. 29.

(2) EFT L 62 af 15.3.1993, s. 49.

(3) EFT L 395 af 30.12.1989, s. 13.

(4) EFT L 62 af 2.3.2001, s. 22.

(5) EFT L 93 af 3.4.2001, s. 59.

(6) EFT L 84 af 23.3.2001, s. 62.

(7) EFT L 94 af 4.4.2001, s. 26.

(8) EFT L 315 af 26.11.1985, s. 11.

(9) EFT L 100 af 11.4.2001, s. 35.